Kamenický, Ladislav, minister financií SR (2019-09-11):
Vážený pán predsedajúci, vážené panie poslankyne, vážení páni poslanci, predkladám na rokovanie Národnej rady vládny návrh zákona, ktorým sa mení a dopĺňa zákon č. 563/2009 Z. z. o správe daní (daňový poriadok). Hlavným cieľom nového daňového poriadku je zníženie administratívnej záťaže daňových subjektov a zefektívnenie výberu daní. Navrhuje sa registrácia z úradnej moci. Daňové subjekty nebudú musieť žiadať o registráciu správcu dane. Ruší sa nahlasovanie zmien údajov správcovi dane, napríklad zmena sídla, zmena priezviska, ak si túto povinnosť už raz splnili daňové subjekty voči inej inštitúcii a tá ich nahlásila Finančnej správe. Ruší sa oznamovacia povinnosť daňových subjektoch o číslach zriadených bankových účtov. Tieto informácie poskytujú správcovi dane banky. Doručovanie plných mocí sa upravuje tak, aby nová plná moc nahradila predchádzajúcu, a to v rozsahu, v akom sa prekrývajú. Zavádza sa zverejňovanie zoznamu daňových subjektov registrovaných na daň z príjmov spolu s ich daňovým identifikačným číslom na webstránke Finančného riaditeľstva Slovenskej republiky. Pri odklade platenia dane alebo platenie dane – splátka sa skracuje lehota, v ktorej nemôže byť tento inštitút povolený, a to z piatich rokov na dva roky. Predkladaným návrhom zákona sa tiež zavádza daňová exekúcia zadržaním vodičského preukazu. Je súčasťou nášho právneho systému od roku 2009. Využívajú ju exekútori pri vymáhaní výživného. Tu chcem povedať, že je možná len voči fyzickým osobám, nie však profesionálnym vodičom. Čiže netýka sa to vodičov kamiónov, vodičov MHD, sanitiek, taxikárov, vodičov diaľkového autobusu a podobne. Pred zadržaním vodičského preukazu správca dane zašle daňovému dlžníkovi výzvu na zaplatenie nedoplatku. Exekúcia začne vydaním rozhodnutia o začatí daňovej exekúcie. Daňovému subjektu sa zašle daňová exekučná výzva, v ktorej bude okrem iného uvedené upozornenie, že ak nebude nedoplatok uhradený, správca dane začne exekúciu zadržaním vodičského preukazu a následne sa zašle daňový exekučný príkaz orgánu Policajného zboru, ktorý zabezpečí zadržanie vodičského preukazu. Tu chcem povedať, že tých krokov dovtedy, kým nastane ten stav, zadržanie vodičského preukazu, ten vinník má právo teda niekoľkokrát napraviť tento stav. Čiže nie je to tak, že hneď ako takáto exekúcia alebo nejaký exekučný titul nastane, tak hneď mu odoberú tento vodičský preukaz. Čiže takto to nie je. V zákone o miestnych daniach sa zjednodušuje procesný postup. V prípade, keď daňový subjekt podá čiastkové priznanie na zánik daňovej povinnosti po tom, ako mu bola daň vyrubená, správca dane vydá nové rozhodnutie o vyrubení dane, ktorým sa zruší pôvodné rozhodnutie. V zákone o daňových poradcoch sa zjednodušuje zápis nových poradcov do zoznamu. Zavádza sa platenie členských poplatkov aj poradcami, ktorí majú pozastavenú činnosť. V zákone o používaní RP sa navrhuje predlženie lehoty na odoslanie údajov systému e-kasa v off-line režime zo 48 na 96 hodín. S cieľom zjednodušenia ukončenia používania RP bude môcť toto ukončenie vykonať aj samotný podnikateľ alebo ním poverená osoba a nebude potrebné zapojenie servisných organizácií. Vážené panie poslankyne, páni poslanci, na záver mi dovoľte, požiadať vás o podporu a prijatie navrhovaného zákona. Ďakujem pekne.